Predkladacia správa

	Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky, ako ústredný orgán štátnej správy pre sociálne služby, predkladá na rokovanie vlády Slovenskej republiky návrh poslankýň Národnej rady Slovenskej republiky Viery Šedivcovej, Viery Tomanovej, Svetlany Pavlovičovej, Márie Janíkovej a Evy Hufkovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (tlač 1634). 
	
Ministerstvo práce, sociálnych vecí a rodiny Slovenskej republiky k predloženému návrhu zákona uvádza:

Všeobecne
Účelom návrhu poslankýň Národnej rady Slovenskej republiky je 
•	vykonať zmeny v oblasti hodnotenia podmienok kvality poskytovanej sociálnej služby,
•	posunúť koniec obdobia, počas ktorého
o	nie sú poskytovatelia sociálnej služby, ktorí ju už poskytovali podľa zákona účinného do 31. decembra 2008, povinní dodržiavať maximálny počet prijímateľov sociálnej služby na jedného svojho zamestnanca a minimálny percentuálny podiel odborných zamestnancov na celkovom počte zamestnancov (ďalej len „personálny štandard“) a splniť všeobecné technické požiadavky na výstavbu a všeobecné technické požiadavky na stavby užívané fyzickými osobami s obmedzenou schopnosťou pohybu a orientácie (ďalej len „debarierizácia prevádzkovaných objektov na účely sociálnych služieb“), 
o	nebudú Ministerstvom práce, sociálnych vecí a rodiny Slovenskej republiky hodnotené podmienky kvality poskytovanej sociálnej služby.
Koniec tohto obdobia sa navrhuje posunúť z  31. decembra 2015 na 31. decembra 2016.

Stanovisko
Navrhované zmeny v oblasti hmotnoprávnej úpravy hodnotenia podmienok kvality poskytovanej sociálnej služby zabezpečujú vykonateľnosť tohto hodnotenia pre druhy sociálnych služieb u ktorých, vzhľadom na ich povahu a charakter, nie je podľa zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon“) poskytovateľ sociálnej služby povinný vypracúvať, realizovať a hodnotiť individuálny plán a vypracovať a uskutočňovať program supervízie. Z uvedeného dôvodu na účely hodnotenia plnenia podmienok kvality u týchto druhov poskytovaných sociálnych služieb sa indikátor u tohto kritéria  považuje  za „úplne splnený“  v záujme toho, aby nesplnenie indikátora nemalo ničím neodôvodnené negatívne dôsledky na celkové hodnotenie podmienok kvality poskytovanej sociálnej služby.
  Navrhovaný ročný odklad plnenia povinností poskytovateľov sociálnych služieb, ktorí začali poskytovať sociálne služby ešte v inom právnom prostredí, ktoré neupravovalo personálne štandardy ani debarierizáciu prevádzkovaných objektov na účely sociálnych služieb je odôvodnený nevyhnutnosťou zabezpečenia zdrojových predpokladov pre napĺňanie tejto povinnosti, a to tak u verejných poskytovateľov, ako aj u neverejných poskytovateľov sociálnych služieb. Priestor na vytvorenie zdrojových predpokladov vytvára oživenie ekonomiky a konsolidácia verejných financií. Vytvoria sa tým zdrojové predpoklady na náležité plnenie zákonom ustanovených pôsobností príslušných samosprávnych orgánov poskytovaním finančnej podpory neverejným poskytovateľom sociálnych služieb. Nevyhnutnosť prijatia navrhovanej právnej úpravy vyplýva najmä z potreby ochrany prijímateľov sociálnych služieb, nakoľko neplnenie zákonom ustanovených povinností  v oblasti dodržiavania personálnych štandardov a podmienky debarierizácie prevádzkovaných objektov na účely sociálnych služieb má za právny  následok výmaz z registra poskytovateľov sociálnych služieb. Nároky na plnenie personálnych štandardov, ktoré sú spojené so zvýšením mzdových a ostatných osobných nákladov, sa premietnu aj do ekonomicky oprávnených nákladov poskytovateľa na poskytovanie sociálnej služby, a ak nebudú pokryté z verejných prostriedkov hrozí u neverejných poskytovateľov sociálnej služby riziko ich premietnutia  do úhrady za poskytovanú sociálnu službu, požadovanej od prijímateľov sociálnej služby.
Ročný odklad právomoci Ministerstva práce, sociálnych vecí a rodiny SR v oblasti hodnotenia podmienok kvality poskytovanej sociálnej služby podľa § 79 ods. 1 písm. e)  zákona vytvára časový priestor na komunikáciu metodiky zavedenia podmienok kvality poskytovaných sociálnych služieb a metodiky hodnotenia podmienok kvality medzi zainteresovanými stranami. Neodstránenie nedostatkov plnenia podmienok kvality poskytovanej sociálnej služby v lehote určenej ministerstvom má totiž za právny následok výmaz z registra poskytovateľov sociálnych služieb. 
V súlade s akcentom na ľudskoprávnu agendu je odôvodnený aj  poslanecký návrh novely v časti hodnotenia podmienok kvality poskytovanej sociálnej služby podľa prílohy č. 2 k zákonu, v oblasti dodržiavania základných ľudských práv a slobôd, a to považovať jednoznačne nepremietnutie písomne vypracovaných postupov, pravidiel a podmienok dodržiavania základných ľudských práv a slobôd v súlade s prirodzenou ľudskou dôstojnosťou a princípmi nediskriminácie v prostredí, ktoré si prijímateľ sociálnej služby vybral, do praxe, za nesplnenie príslušného indikátora. 
V záujme vytvorenia právnych podmienok pre finančnú udržateľnosť poskytovania sociálnych služieb je odôvodnený aj návrh úpravy spôsobu realizácie povinnosti poskytovateľa sociálnej služby podľa § 9 ods. 10 zákona „vypracovať a uskutočňovať program supervízie na účel zvýšenia odbornej úrovne a kvality poskytovanej sociálnej služby“. V tomto smere v poslaneckom návrhu novo navrhované indikátory realizujú tento zámer vhodnou úpravou vyžadovaných  foriem a metód supervízie a spôsobu jej vykonávania, ako aj frekvencie jej vykonávania. Predkladaný návrh zákona má vplyv na zníženie predpokladaných výdavkov rozpočtov obcí a vyšších územných celkov a priaznivý sociálny vplyv, nemá  vplyv na podnikateľské prostredie a nemá vplyv na životné prostredie ani na informatizáciu spoločnosti.
Poslanecký návrh z hľadiska jeho vecného obsahu možno považovať za želateľnú úpravu právnych vzťahov, a to tak z pohľadu dotknutých poskytovateľov sociálnej služby, prijímateľov sociálnej služby, ako aj z hľadiska verejného záujmu na vytvorení právnych podmienok  na zabezpečení udržateľnosti poskytovaných sociálnych služieb. 

Medzirezortné pripomienkové konanie
            K návrhu zákona nebola v  rámci medzirezortného pripomienkového konania uplatnená žiadna zásadná pripomienka.   
Záver
	Vzhľadom na uvedené Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť súhlas s návrhom poslankýň Národnej rady Slovenskej republiky Viery Šedivcovej, Viery Tomanovej, Svetlany Pavlovičovej, Márie Janíkovej a Evy Hufkovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb.   o živnostenskom podnikaní (živnostenský zákon) v znení neskorších predpisov v znení neskorších predpisov (tlač 1634).